Pančicy-Kukow (SN/MiR). Z basnjomaj "W Lipju" abo "Lećće z časom" a dalšimi Jakuba Barta-Ćišinskeho zaběrachu so šulerjo 9. a 10. lětnika. "Zapřijeli smy šulerjow ze serbskich a serbšćinu wuwučowacych šulow Hornjeje Łužicy", rjekny regionalna rěčnica Domowiny za Kamjensku župu "Michał Hórnik" Katharina Jurkowa. Jako posledni we wobłuku štyri dny trajaceho projekta wobdźělichu so srjedu šulerjo-serbšćinarjo wyšich šulow "Korla Awgust Kocor" Kulow, "Dr. Marja Grólmusec" Radwor a "Dr. Marja Grólmusec" Slepo. Na pjeć stacijach su sobudźěłaćerjo Kamjenskeje a dalšich župow kaž tež Rěčneho centruma WITAJ młodostnym basnika zbližili. Poboku běchu jim studenća a přichodni studenća wučerstwa. Pomhałoj běštej iniciatoram fachowej poradźowarce za serbšćinu Katka Bukowa a Milenka Ertelowa. Tak móžachu jednotliwe stacije, přiměrjene rěčnym kmanosćam šulerjow, přihotować a přewjesć. Wjetšina młodostnych, tež hdyž serbšćinu jako cuzu rěč wuknu, zrozumichu jadrowe wuprajenja, kotrež jim přewodnicy na stacijach posrědkowachu.